బ్రెట్ లీ (క్రికెటర్)

బ్రెట్ లీ (జననం: నవంబర్ 8, 1976) ఆస్ట్రేలియా మాజీ అంతర్జాతీయ క్రికెటర్, ఇతను క్రికెట్ లోని మూడు ఫార్మాట్లలోనూ ఆడాడు. తన అంతర్జాతీయ కెరీర్‌లో, లీ ప్రపంచంలోని అత్యంత వేగవంతమైన బౌలర్లలో ఒకడిగా గుర్తింపు పొందాడు. 

ఆస్ట్రేలియాకు ప్రాతినిధ్యం వహిస్తూ, బ్రెట్ లీ జట్టుతో కలిసి అనేక ఐసీసీ టైటిళ్లను గెలుచుకున్నాడు: 2003 క్రికెట్ ప్రపంచ కప్, 2006 ఐసీసీ ఛాంపియన్స్ ట్రోఫీ, 2009 ఐసీసీ ఛాంపియన్స్ ట్రోఫీ. ట్వంటీ20 (T20) ఫార్మాట్‌లో హ్యాట్రిక్ సాధించిన మొదటి బౌలర్ బ్రెట్ లీ. 2007లో జరిగిన ప్రారంభ T20 ప్రపంచ కప్ టోర్నమెంట్‌లో బంగ్లాదేశ్‌పై అతను ఈ ఘనత సాధించాడు. అలాగే 2003 ప్రపంచ కప్ సూపర్ మ్యాచ్‌లో కెన్యాపై హ్యాట్రిక్ సాధించి, క్రికెట్ ప్రపంచ కప్‌లో హ్యాట్రిక్ సాధించిన మొదటి ఆస్ట్రేలియన్ బౌలర్‌గా నిలిచాడు.

అతను అద్భుతమైన ఫీల్డర్ మాత్రమె కాదు లోయర్ ఆర్డర్ బ్యాటర్ కూడా. టెస్ట్ క్రికెట్‌లో అతని బ్యాటింగ్ సగటు 20కి పైగా ఉంది. లీ తన టెస్ట్ కెరీర్‌ను 310 వికెట్లతో, వన్డే కెరీర్‌ను 380 వికెట్లతో ముగించాడు. తన తరానికి చెందిన అత్యుత్తమ బౌలర్లలో ఒకడిగా పరిగణించబడే లీ, 2000 నుండి 2009 వరకు ముత్తయ్య మురళీధరన్ తర్వాత అత్యధిక వన్డే వికెట్లు తీసిన బౌలర్‌గా నిలిచాడు.

అతను 1999లో తన మొదటి టెస్ట్ ఆడాడు. అలాగే 12 జూలై 2012న అంతర్జాతీయ క్రికెట్ నుండి రిటైర్ అయ్యాడు. ఆ తర్వాత తన సొంత రాష్ట్ర జట్టు న్యూ సౌత్ వేల్స్‌తో ఒప్పందాన్ని పునరుద్ధరించుకోవడానికి నిరాకరించాడు, కానీ ఇండియన్ ప్రీమియర్ లీగ్ (IPL), బిగ్ బాష్ లీగ్ వంటి వాటిలో ట్వంటీ20 మ్యాచ్‌లు ఆడటం కొనసాగించాడు.

జనవరి 2015లో, 2014–15 బిగ్ బాష్ లీగ్ సీజన్ ముగింపుతో ఆటలోని అన్ని ఫార్మాట్ల నుండి రిటైర్మెంట్ ప్రకటించాడు. ఆ తర్వాత అతను సినిమా నటుడిగా మరియు ఫాక్స్ స్పోర్ట్స్ వ్యాఖ్యాతగా పనిచేశాడు.

 బౌలింగ్ శైలి 
లీ తన వేగానికి ప్రసిద్ధి చెందాడు, క్రమం తప్పకుండా 140 కి.మీ/గంట (87 mph) మరియు అంతకంటే ఎక్కువ వేగంతో బౌలింగ్ చేసేవాడు. పాకిస్తానీ బౌలర్ షోయబ్ అక్తర్ (161.3 కి.మీ/గంట) తర్వాత ఆల్ టైమ్ ఫాస్టెస్ట్ బౌలర్‌గా ఇతను నిలుస్తాడు. 2005లో న్యూజిలాండ్‌పై అతని అత్యంత వేగవంతమైన బంతి 161.1 కి.మీ/గంట వేగంతో నమోదైంది.

 రికార్డులు 
 ట్వంటీ20 ఇంటర్నేషనల్ క్రికెట్‌లో హ్యాట్రిక్ సాధించిన మొదటి ఆటగాడు బ్రెట్ లీ.
 వన్డేల్లో 100 వికెట్లు తీసిన రెండవ అత్యంత వేగవంతమైన ఆస్ట్రేలియన్ బౌలర్ (మిచెల్ స్టార్క్ తర్వాత). అతను తన 55వ మ్యాచ్‌లో ఈ మైలురాయిని చేరుకున్నాడు. ప్రపంచ జాబితాలో అతను ఐదవ స్థానంలో ఉన్నాడు.
  ఆస్ట్రేలియా హాల్ ఆఫ్ ఫేమ్‌లో బ్రెట్ లీ కి చోటు దక్కింది. ప్రపంచ క్రికెట్‌లో ఆస్ట్రేలియా ఆధిపత్యం కొనసాగించడంలో బ్రెట్ లీ కీలక పాత్ర పోషించారు. రెండు వరల్డ్ కప్ విజయాల్లో, యాషెస్ ట్రోఫీల గెలుపులోనూ భాగమైన ఈ మాజీ పేస్‌గన్‌కు ఆ దేశ బోర్డు ఈ గుర్తింపు ఇచ్చింది. మెల్‌బోర్న్‌లో బాక్సింగ్ డే టెస్టు సందర్భంగా ఈ గౌరవం లభించింది.

 అవార్డులు 
 2000 బ్రాడ్‌మాన్ యంగ్ క్రికెటర్ ఆఫ్ ది ఇయర్
 2006 విస్డెన్ క్రికెటర్ ఆఫ్ ది ఇయర్
 2008 అలన్ బోర్డర్ మెడల్ విజేత
 2008 ఆస్ట్రేలియన్ టెస్ట్ ప్లేయర్ ఆఫ్ ది ఇయర్

 మూలాలు 

 బాహ్య లింకులు 


వర్గం:జీవిస్తున్న ప్రజలు
వర్గం:ఆస్ట్రేలియా క్రికెట్ క్రీడాకారులు
వర్గం:ఆస్ట్రేలియా టీ20 క్రికెట్ క్రీడాకారులు
వర్గం:ఆస్ట్రేలియా టెస్ట్ క్రికెట్ క్రీడాకారులు
వర్గం:ఆస్ట్రేలియా వన్డే క్రికెట్ క్రీడాకారులు
వర్గం:1976 జననాలు